ફેરફાર/ ન ફેરફારના અનુભવ પછી આ પ્રવાસીને જયારે જીવંત વ્યક્તિઓ એટલે કે સગાંવહાલાં, મિત્રો મળે છે. ત્યારે અપેક્ષા તો એવી જ હોય કે તેઓમાં પણ કંઈ ફેરફાર ન થયો હોવો જોઈએ પણ મોટે ભાગે એવું બનતું નથી. છોકરાઓ યુવાન થઈ ગયા હોય અને યુવાનો પ્રૌઢ થઈ ગયા હોય તો અનુભવ-ખેલ થોડો બગડવા માંડે છે. આમાં મજાની વાત એ છે કે પ્રવાસીની પોતાની ઉંમર ભલે વધી હોય પણ તેને એમ ઈચ્છા હોય છે કે બીજી વ્યક્તિઓની ઉમર ન વધી હોય! ઉંમર તો વધી જ છે તો વ્યક્તિઓમાં મોટો ફેરફાર ન થવો જોઈએ. જો કે આ ફેરફાર, આ અનુભવ સાથે આખરે તો બધા તાલમેલ મેળવી લે છે કારણ કે આ ફેરફારો થોડે ઘણે અંશે અપેક્ષિત હોય છે અને પોતાનામાં પણ થયેલ ફેરફારો જોઈ અનુભવી શકાય તેવા હોય છે.